Nýr tækjabúnaður stóreflir gæði rannsókna og nákvæmni vinnunnar segir Jónína Svavarsdóttir starfsmaður Jarðræktarmiðstöðvar Nýverið fékk Jarðræktarmiðstöð Landbúnaðarháskóla Íslands styrk frá Innviðasjóði Rannís til kaupa á fullkominni tilraunaþreskivél til nota við jarðræktarrannsóknir . Vélin er nauðsynlegur grunnbúnaður og síðasti hlekkurinn í keðju vélbúnaðar sem keyptur hefur verið á undanförnum árum til að færa aðstöðu jarðræktarrannsókna á Íslandi til nútímans , en sá búnaður sem unnið var með var löngu úreltur . „ Tilraunaþreskivél sú sem hér er til umræðu fullkomnar þennan búnað og getur margfaldað umfang þeirra tilrauna sem hægt verður að takast á hendur við LbhÍ “ segir Hrannar Smári Hilmarsson tilraunastjóri . Nýja vélin er af gerðinni Haldrup C - 70 og er tilraunaþreskivél sem ræður við fræ af öllum stærðum frá örsmáu grasfræi upp í korn og baunir og getur með nákvæmum hætti skorið upp , þreskt , vegið og metið fræuppskeru úr einstökum tilraunareitum eða smáreitum . Með vélinni fylgir NIRS ( Near Infrared Reflectance Spectroscopy ) sem mælir þurrefni uppskerunnar , vatnsleysanleg kolvetni og hráprótein . Þannig fæst reiknað fóðurgildi uppskerunnar . Þannig fást ekki aðeins uppskerutölur úr tilraunareitunum heldur einnig upplýsingar um gæði uppskerunnar . Nýja vélin var að stórum hluta fjármögnuð með styrk úr innviðasjóð Rannís en hlutverk hans er að byggja upp rannsóknainnviði á Íslandi og efla þar með innlendar vísindarannsóknir með aðstoð við fjármögnun . Þessir styrkir gera skólanum kleyft að eflast til muna og rímar vel við stefnu skólans til framtíðar um aukna áherslu á rannsóknir , nýsköpun og kennslu . Góð aðstaða og afkastamikill tækjabúnaður á tilraunastöð er grunnur undir tilraunir af þessu tagi og önnur fræðistörf vísindamanna LbhÍ , og ekki síður grunnur undir fræðastarf skólans , sem æðri menntastofnunar , og ráðgjafarstarfsemi RML . Undanfarin tvö ár hefur verið unnið að því að stórefla aðstöðu LbhÍ til jarðræktartilrauna með kaupum á nákvæmum vélbúnaði og má í því sambandi nefna frætalningarvél , borðþreskivél , reitaáburðardreifara , reitasáningarvél og reitasláttuvél sem leysir af hendi tímafreka vinnu sem áður var að miklu leiti handunnin . Lífland aðstoðaði við kaupin á reitasáðvélinni sem tekin var í notkun í vor . Einnig kom styrkur frá fyrrum búfræðingum sem brautskráðust 1968 og héldu því upp á 50 ára afmæli 2018 . Þeim er sérstaklega þakkað fyrir sitt framlag . „ Með þessum nýja tækjabúnaði stóreflum við gæði rannsókna og nákvæmni vinnunnar “ segir Jónína Svavarsdóttir starfsmaður hjá Jarðræktarmiðstöðinni . Áður til að mynda voru fræ handtalin en með betri búnaði aukast afköstin til muna og þar með gæði vinnunnar . Síða uppfærð / breytt 6. desember 2019 . Númer síðu : 2116